সাইপ্রাস জাদুঘর

সাইপ্রাস জাদুঘর (গ্রিক: Κυπριακό Μουσείο ; তুর্কি: Kıbrıs Müzesi); বা সাইপ্রাস প্রত্নতাত্ত্বিক যাদুঘর, (গ্রিক: Αρχαιολογικό Μουσείο της Κύπρου ; তুর্কি: Kıbrıs Arkeoloji Müzesi) হলো সাইপ্রাসের প্রাচীনতম এবং বৃহত্তম প্রত্নতাত্ত্বিক জাদুঘর, যা মধ্য নিকোসিয়ার মিউজিয়াম স্ট্রিটে অবস্থিত। জাদুঘরটিতে বিশ্বের সবচেয়ে বৃহৎ সাইপ্রাসের পুরাকীর্তি সংগ্রহ রয়েছে। এখানে দ্বীপটিতে অসংখ্য খননকার্যের সময় আবিষ্কৃত প্রত্নবস্তু সংরক্ষিত আছে। এর ইতিহাস সাইপ্রাসের আধুনিক প্রত্নতত্ত্বের (এবং পুরাকীর্তি বিভাগের) গতিপথের সাথে ওতপ্রোতভাবে জড়িত। উল্লেখযোগ্য বিষয় হলো, এখানে শুধুমাত্র এই দ্বীপে আবিষ্কৃত প্রত্নবস্তুই প্রদর্শন করা হয়। ইতিহাস ১৮৮২ সালে দ্বীপটিতে ব্রিটিশ দখলদারিত্বের সময় সাইপ্রাসের জনগণের আবেদনের পরিপ্রেক্ষিতে সাইপ্রাস জাদুঘর প্রতিষ্ঠিত হয়েছিল। খ্রিস্টান ও মুসলিম উভয় জনগোষ্ঠীর ধর্মীয় নেতাদের নেতৃত্বে এক প্রতিনিধিদল ব্রিটিশ প্রশাসনের কাছে আবেদনপত্র পৌঁছে দিয়েছিল। এর কারণ ছিল একাধিক অবৈধ খননকার্য এবং দ্বীপ থেকে পুরাকীর্তি পাচার। কয়েক বছর আগে মার্কিন রাষ্ট্রদূত লুইজি পালমা দি সেসনোলা সাইপ্রাস থেকে ৩৫,০০০-এরও বেশি প্রত্নবস্তু পাচার করার চেষ্টা করেন, যেগুলোর বেশিরভাগই পরিবহনের সময় ধ্বংস হয়ে গিয়েছিল। বেঁচে যাওয়া অনেক জিনিসপত্র নিউ ইয়র্কের নবগঠিত মেট্রোপলিটন মিউজিয়াম অব আর্টে স্থান পায় এবং বর্তমানে সেখানকার দ্বিতীয় তলার চিত্রশালায় প্রদর্শিত হচ্ছে। প্রাথমিক জাদুঘরটি ব্যক্তিগত অনুদানে অর্থায়ন করা হয়েছিল এবং অস্থায়ী সরকারি কার্যালয়ে প্রতিষ্ঠা করা হয়েছিল। ১৮৮৯ সালে জাদুঘরটি শহরের মধ্যযুগীয় প্রাচীরের অভ্যন্তরে ভিক্টোরিয়া স্ট্রিটে নিজস্ব ভবনে স্থানান্তরিত করা হয়। বর্তমান ভবনটির নির্মাণকাজ ১৯০৮ সালে শুরু হয়ে ১৯২৪ সালে সম্পন্ন হয়েছিল। সরকারি অর্থ ও ব্যক্তিগত চাঁদা দ্বারা এর অর্থায়ন হয়েছিল। এটি মূলত ব্রিটিশ সম্রাজ্ঞী রানি ভিক্টোরিয়ার স্মৃতির উদ্দেশ্যে উৎসর্গ করা হয়েছিল। নকশা করেছিলেন এথেন্সের প্রত্নতাত্ত্বিক সমিতির স্থপতি এন. বালানোস এবং নির্মাণকাজের তত্ত্বাবধান করেছিলেন তৎকালীন জাদুঘরের কিউরেটর জর্জ এইচ. এভারেট জেফরি । ১৯৬১ সালে চিত্রশালা, গুদামঘর ও কার্যালয়ের দ্বিতীয় পর্বের নির্মাণকাজ সম্পন্ন হয়েছিল। সাইপ্রাস জাদুঘরের বার্ষিক প্রতিবেদন প্রকাশ করা হয়েছে। সংগ্রহ প্রতিষ্ঠার পরপরই জাদুঘরটি দ্বীপটিতে পরিচালিত অসংখ্য ব্রিটিশ ও ইউরোপীয় পরিচালিত খননকার্য থেকে প্রাপ্ত সামগ্রী পেতে শুরু করে। ১৮৯০ সাল থেকে 'দ্য জার্নাল অফ হেলেনিক স্টাডিজ' -এ প্রকাশিত বার্ষিক খনন প্রতিবেদনগুলি নির্দেশক। স্যার জন মায়ার্স এবং ম্যাক্স ওহনেফালশ-রিখটার ১৮৯৯ সালে একটি সংগঠিত ক্যাটালগ সংকলন ও প্রকাশ করেন। অধ্যাপক এইনার জেরস্টাডের নির্দেশনায় ১৯২৭ থেকে ১৯৩১ সালের মধ্যে সুইডিশ সাইপ্রাস অভিযান দ্বারা পরিচালিত প্রথম বৃহৎ আকারের পদ্ধতিগত খননকার্যের ফলে জাদুঘরের সংগ্রহ ব্যাপকভাবে বৃদ্ধি পেয়েছিল। আজও, সাইপ্রাস জাদুঘর স্বাধীনতার (১৯৬০) পূর্ববর্তী আবিষ্কারগুলোর প্রধান প্রদর্শনী কেন্দ্র হিসেবে রয়ে গেছে। সাম্প্রতিককালের সবচেয়ে গুরুত্বপূর্ণ অধিগ্রহণগুলোও এখানেই রয়েছে। সাম্প্রতিককালে সাইপ্রাসের জাদুঘর ও সংগ্রহশালায় ক্রমবর্ধমান বিকেন্দ্রীকরণ দেখা যাচ্ছে। বর্তমান খননকার্য থেকে প্রাপ্ত বেশিরভাগ নিদর্শন স্থানীয় জেলা জাদুঘরগুলিতে জমা করা হয়। জাদুঘরটি একটি বর্গাকার কেন্দ্রীয় এলাকাকে ঘিরে চৌদ্দটি প্রদর্শনী কক্ষ নিয়ে গঠিত, যেখানে সহায়ক কার্যালয়, গ্রন্থাগার, গুদামঘর এবং সংগ্রহে থাকা জিনিসপত্র সংরক্ষণ ও অধ্যয়নের জন্য গবেষণাগার রয়েছে। প্রতিটি হলের প্রদর্শনীগুলো নব্যপ্রস্তর যুগ থেকে শুরু হয়ে রোমান যুগে শেষ হওয়া পর্যন্ত কালানুক্রমিক ও বিষয়ভিত্তিক ধারাবাহিকতা অনুসরণ করে রাখা আছে। ভবিষ্যৎ জাদুঘরের সংগ্রহ বিদ্যমান ভবনের ধারণক্ষমতাকে এতটাই ছাড়িয়ে গেছে যে, অধিকাংশ সংগ্রহই প্রদর্শন করার মতো যায়গা নেই। বেশ কয়েকটি চলমান খননকার্য এবং ক্রমাগত নতুন নতুন আবিষ্কারের ফলে আরও প্রশস্ত জায়গায় স্থানান্তরের বিষয়টি উত্থাপিত হয়েছে, কিন্তু এখনো কোনো উপযুক্ত স্থান নির্ধারণ করা হয়নি। নিকটবর্তী এবং বর্তমানে ভেঙে ফেলা নিকোসিয়া পুরাতন জেনারেল হাসপাতালের ভবনটি পুনর্নির্মাণের পরামর্শ দেওয়া হয়েছে, পাশাপাশি পুরাতন জিএসপি স্টেডিয়ামের স্থানে নতুন বৃহত্তর সাংস্কৃতিক কেন্দ্রের অংশ হিসাবে নতুন জাদুঘর তৈরির পরিকল্পনাও রয়েছে। তথ্যসূত্র বহিঃসংযোগ Department of Antiquities information on the Cyprus Museum